Osmo’s Cosmos
Osmo’s Cosmos on imatralainen cover-yhtye, joka esittää pääasiassa 1970- ja 1980-lukujen tunnettuja kappaleita. Yhtyeen vakituiseen kokoonpanoon kuuluu kuusi jäsentä, mutta mukana on usein vierailevia muusikoita ja toisinaan myös tanssityttöjä. Yhtye onkin tunnettu värikkäästä ja huumoripitoisesta lavashow’staan.
Yhtyeen kitaristit Pete Kiisseli ja Ville Soininen omistavat Music-Bros-yrityksen, joka hoitaa muun muassa Osmo’s Cosmoksen ohjelmamyynnin ja omistaa äänitysstudion. Yritys on saanut Suomen yrittäjien Imatran alueen vuoden yrittäjä -palkinnon.
Helmikuussa 2009 avattiin Imatralla Osmo’s Cosmos Bar.
Osmo’s Cosmos on saanut alkunsa Petri Kiisselin ja Ville Soinisen vuonna 1988 perustamasta yhtyeestä Screamer. Jo samana vuonna Marko Siira ja Jaska Miikki tulivat mukaan yhtyeeseen. Jussi Honka liittyi joukkoon vuonna 1994. Screamer ehti levyttää yhden omakustannesinglen, EP:n, mini-CD:n ja tehtyään Megamanian kanssa levytyssopimuksen CD:n "Liskojen Yö", joka julkaistiin vuonna 1995.
Vuonna 1994 Screameria kyseltiin soittamaan 1970-luvun bileisiin teemaan liittyvää musiikkia. Yhtye ryhtyi harjoittelemaan 1970-luvun glam-rockia ja kävi hankkimassa kirpputoreilta asiaan kuuluvaa asustetta. Keikka oli niin onnistunut, että seuraava kutsu tuli saman tien. Keikkoja tehtiin ensin nimellä Screamer plays 70’s. Matti Muhosen avustuksella Imatran teatteriin alettiin suunnitella suurempaa 70’s show’ta. Tarinan päähenkilönä oli simpeleläinen reppana Osmo, mutta tarinassa on onnellinen loppu. Ensimmäinen esitys oli maaliskuussa 1996, ja CD "Screamer plays 70’s: Osmo’s Cosmos soundtrack" ilmestyi samana vuonna.
Sama levy julkaistiin seuraavana vuonna parilla lisäkappaleella nimellä Osmo's Cosmos 70's Rock 'n' Roll Show, ja yhtyeen nimi muuttui virallisesti Screamer plays 70's:sta Osmo's Cosmos Bandiksi vuoden 1997 aikana. Yhtye teki samana vuonna suuren musikaaliryhmän kanssa laajamittaisen kiertueen Suomen teattereissa, ja esimerkiksi Helsingin Savoy-teatterin esitykset myytiin loppuun.
Vuonna 1999 ilmestyi OCB:n toinen albumi Coveria ei jätetä, joka sisälsi covereiden lisäksi muutaman vanhan Screamer-biisin sekä suomen- että englanninkielisinä versioina ("Laivaan" / "Duke Of The Dukes", "Mitä ne tietää" / "Sense Of Things" ja "Pieni hetki" / "Little Song") ja kokonaan uuden OCB:n alkuperäisbiisin "Grace Of Your Love". Samana vuonna Music-Bros sai Vuoden yrittäjä -palkinnon Imatralla.
Syyskuussa 2001 Etelä-Karjalan Messukeskuksessa sai ensi-iltansa ensimmäinen versio Osmo's Cosmos Lideo Show'sta nimellä Osmo's Cosmos Rock 'n' Roll TV Show. Show'ssa esiintyivät videovierailijoina mm. Kirka, Laura Voutilainen, Jam Rock Band, Twist Twist Erkinharju ja Imatra Big Bandin puhallinsektio.
Vuonna 2003 OCB:n levy-yhtiöksi vaihtui Edel Records, ja samana vuonna ilmestyi yhtyeen kolmas albumi Just For You. Yhtye teki myös Lideo Tour 2003 -kiertueen (videovierailijana mm. Jukka Puotila Andy McCoyn roolissa) halki Suomen.
Kesällä 2005 yhtyeen kuudenneksi jäseneksi tuli kitaristi Matti Kähkönen. Samalla Pete vähensi keikkailuaan, jatkaen kuitenkin Villen kanssa toiminnan kehittämistä. Saman vuoden syksyllä julkaistiin yhtyeen neljäs albumi Omat, vieraat ja käännetyt sekä DVD-taltiointi Teatteri Imatran 70's Rock 'n' Roll Show -esityksestä (toisinto alkuperäisestä vuoden 1996 show'sta) toukokuulta 2005. Omat, vieraat ja käännetyt -albumi sisälsi covereiden lisäksi myös kaksi yhtyeen omaa kappaletta, joista kuultiin levyllä sekä englannin- että suomenkieliset versiot ("Angels Cry" / "Jos anteeksi mä saan" ja "Anybody Out There" / "Hakekaa mut häkkiin").
Alkuvuodesta 2007 Osmot julkaisivat viidennen albuminsa "Hulluna Huomiseen". Levyn nimikkokappale on yhtyeen omaa tuotantoa oleva rock-kappale, mutta muuten levy sisältää tunnettuja ulkomaisia glamrock-covereita ja kotimaisia ralleja osmomaisina versioina. Levyn myötä myös keikkasetti uudistui, ja kaikilla keikoilla on mukana videonäytöt, joilta tulee vierailevia artisteja ja videoanimaatioita livemusiikkiin tahdistettuna (vrt. Osmo’s Cosmos Lideo Show). Yhtye käyttää videotekniikkaa edelleen lähes jokaisella keikallaan.
Loppuvuodesta 2007 rumpali Marko Siira erosi yhtyeestä ja hänen tilalleen tuli imatralainen Mikko Kupiainen. Kupiainen oli yhtyeelle tuttu jo aiemmista yhteisistä projekteista ja oli ollut aiemmin useamman kerran Siiran sijaisena.
Alkuvuodesta 2008 myös Ville Soininen vähensi keikkailua, ja keikkakokoonpano vaihtelee neljän ja kuuden hengen välillä. Kitaristeina toimivat siis Kähkönen, Kiisseli ja Soininen.
Toukokuussa 2008 yhtye julkaisi kokoelmalevyn "Toisten Parhaat", jossa bonuksena on karaoke-DVD.
Keväällä 2012 Osmo's Cosmos julkaisi ensimmäisen vain omaa musiikkiaan sisältävän albuminsa nimeltään Show. Levyn kappaleella "Seven Years" esiintyy vierailevana solistina Graham Bonnet.
Marraskuussa 2013 Ylen suorassa Nenäpäivä-show -hyväntekeväisyyslähetyksessä sai ensi-iltansa Osmo's Cosmos & Friendsin musiikkivideo "Hei maailma", jolla esiintyi lukuisia vierailevia artisteja sekä Linnalan koulun musiikkiluokkien kuoro.
Kevättalvella 2016 yhtyeeltä ilmestyi 20-vuotisjuhlavuotensa kunniaksi albumi Osmo's Cosmos: Twenty Years On The Road, joka sisälsi mm. Kiisselin ja Soinisen itse suomentaman version Deep Purplen kappaleesta "Soldier Of Fortune" (nimellä "Varjot vain tekee seuraa" - julkaistiin alun perin jo Screamerin Liskojen yö -levyllä) sekä kaksi yhtyeen omaa kappaletta, "It's You" ja "I Don't Need Much". Yhtye teki samana vuonna albumin nimellä juhlakiertueen halki Suomen ja esiintyi mm. Helsingin Savoy-teatterissa ensimmäistä kertaa vuoden 1997 jälkeen.
Loppuvuodesta 2016 basisti Jussi Hongan ja rumpali Mikko Kupiaisen ilmoitettiin lopettavan Osmo's Cosmos Bandissä. Heidän tilalleen tulivat basisti Henri "Henkka" Putto sekä rumpali Henry "Henkka" Siira, joista jälkimmäinen on OCB:n entisen rumpalin, Marko Siiran, poika. Honka ja Kupiainen soittivat viimeisen keikkansa yhtyeessä uudenvuodenaattona 2016 Osmo's Cosmos Barissa.
Alkuvuodesta 2017 myös laulusolisti Jaska Miikin ja kitaristi Matti Kähkösen ilmoitettiin lopettavan yhtyeessä. Heidän viimeinen OCB-keikkansa oli Savonlinnan hotelli Seurahuoneen Mefisto-yökerhossa 10. helmikuuta 2017. Miikki ja Kähkönen keikkailevat nykyään akustisena Jaska & Matti Duona.
Hieman myöhemmin yhtyeen uusiksi jäseniksi julkistettiin mm. Apocalyptican kiertuesolistina toiminut laulaja Richard "Tipe" Johnson sekä OCB:n lisäksi pieksämäkeläisessä Superheroes-coverbändissä soittava kitaristi Aleksi Koukonen. Lisäksi yhtyeen keikoilla esiintyy toisinaan vierailevana solistina Aleksin isä, Ilkka "Ile" Koukonen.
Uuden kokoonpanon ensimmäinen julkaisu oli maaliskuussa 2017 julkaistu single "Runnin' Down A Dream". Kyseisestä Tom Pettyn alun perin levyttämästä kappaleesta julkaistiin myös musiikkivideo. Elokuun lopulla 2017 julkaistiin digisinglenä yhtyeen versio Ace of Base -yhtyeen kappaleesta "All That She Wants", josta julkaistiin syyskuussa myös musiikkivideo. Suomen sadannen itsenäisyyspäivän alla julkaistiin myös OCB:n tulkinta Finlandia-hymnistä, jonka videolla esiintyivät yhtyeen nykyinen ja entinen kokoonpano sekä Imatran musiikkiluokkien kuoro. Huhtikuussa 2018 julkaistiin digisingle ja video Patti Smithin alun perin levyttämästä kappaleesta "Because The Night".
Osmo's Cosmos on tehnyt myös pari ulkomaankeikkaa. Suomen itsenäisyyspäivänä 2008 yhtye esiintyi Dallasissa Finnish American Business Guildin vuosittaisessa juhlatilaisuudessa ja helmikuussa 2013 Pietarin Jagger-klubilla.
Osmo’s Cosmos tunnetaan myös jääkiekkojoukkue SaiPan kannatuslaulusta "Lätkä lentää". Lisäksi SaiPa on käyttänyt Osmo’s Cosmosta markkinoinnissaan.
CD:t
Kokoelma
DVD:t
Kirjat